VIDEO PSD-istul Adrian Solomon, huiduit de bârlădeni după ce a spus că vrea ca peste o sută de ani România să fie condusă de un etnic român, și nu unul german

Deputatul PSD, Adrian Solomon, a fost huiduit sâmbătă la Bârlad, unde a susținut un discurs de Centenar, când a spus că ”îmi doresc un singur lucru: ca peste încă o sută de ani să dea Domnul ca poporul român să fie condus de un etnic român, și nu german, ca acum”, după cum arată un clip video postat de ziarul Vremea Nouă.

Imediat ce Solomon a pronunțat aceste cuvinte, bârlădenii strânși în centrul orașului pentru manifestările festive de Centenar au început să fluiere și să huiduie copios. Solomon și-a încheiat imediat discursul, după cum arată imaginile filmate de Cezara Mironică.

Solomon a devenit celebru în 2012, când l-a amenințat pe fostul premier, Mihai Răzvan Ungureanu, că ar putea avea soarta lui Aldo Moro, premier italian asasinat în anii 80 de extremiștii de stânga.

Foto: Adrian Solomom (INQUAMPhotos / George Călin)